ইউটিউব শর্টস

ইউটিউব শর্টস হলো আমেরিকার অনলাইন ভিডিও প্ল্যাটফর্ম ইউটিউবের একটি সংক্ষিপ্ত সংস্করণ। শর্টস ভিডিও গুলো উলম্ব ভাবে তৈরী করা হয় যা ১৮০ সেকেন্ড থেকে কম সময়ের হয়ে থাকে। প্রথমদিকে শর্টস ভিডিও গুলো ৬০ সেকেন্ড থেকে কম সময়ের ছিল কিন্তু পরবর্তীতে শর্টসকে ৩ মিনিট পর্যন্ত দীর্ঘ ভিডিওর জন্যও খুলে দেওয়া হয়।

২০২৪ সালের মে মাসের তথ্যমতে, ১৩ জুলাই, ২০২১-এ শর্টসকে ব্যবহারকারীদের জন্য উন্মুক্ত করার পর সর্বমোট ৫ ট্রিলিয়নেরও বেশী বার শর্টস ভিডিও দেখা হয়েছে। শর্টসে ক্রিয়েটররা তাদের প্রাপ্ত ভিউ বা বিজ্ঞাপনের আয়ের মাধ্যমে অর্থ উপার্জন করেন। ইউটিউব শর্টসের ব্যাপক জনপ্রিয়তা ও কিশোর-কিশোরীদের আসক্তি নিয়ে উদ্বেগ দেখা দিয়েছে।

 ইতিহাস 
২০২০ সালে ইউটিউব শর্টস তৈরী করে ইউটিউব টিকটককে টেক্কা দিতে চেয়েছিল। তারা উলম্ব ভাবে তৈরী ক্ষুদ্র ভিডিওগুলো ইউটিউবে চালানোর পরীক্ষাও শুরু করে দেয়। এই পরীক্ষামূলক বেটা সংস্করণটি ইউটিউব ক্ষুদ্র পরিসরে ব্যবহারকারীদের জন্য উন্মুক্ত করে দেয়। ২০২০ সালের ২৯ জুন ভারতে টিকটককে নিষিদ্ধ করা হয়, এরপর ইউটিউব ১৫ সেপ্টেম্বর ২০২০ সালে ইউটিউব শর্টসকে ভারতে প্রকাশ করে। ২০২১ সালের মার্চ মাসে যুক্তরাষ্ট্রে বেটা সংস্করণ প্রকাশ করা হয় এবং পরবর্তীতে ১৩ জুলাই ২০২১-এ বৈশ্বিকভাবে ইউটিউব শর্টস প্রকাশ করা হয়।

২০২২ সালের আগস্ট মাসে ইউটিউব ঘোষণা করে যে ইউটিউব শর্টস এখন থেকে তাদের টিভি অ্যাপেও দেখা যাবে। ডিসেম্বর মাসে ইউটিউব তাদের বার্ষিক ব্লগ পোস্ট প্রকাশ করে যেখানে বছরের সেরা ভিডিও এবং নির্মাতাদের তালিকা প্রকাশ করা হয়, যেখানে শর্টস প্রথমবারের মতো পোস্টের জন্য নিজস্ব বিভাগ পেয়ে যায়।

২০২৩ সালের ২১শে সেপ্টেম্বর নিউ ইয়র্কে বার্ষিক মেড অন ইউটিউব অনুষ্ঠানে, গুগল ইউটিউব ক্রিয়েট নামক একটি ভিডিও এডিটিং অ্যাপ ঘোষণা করে, যা শুধুমাত্র ইউটিউব নির্মাতাদের জন্য তৈরি করা হয়েছে,যাতে শর্টস-এর  প্রচার এবং প্রসার আরও সহজ হয যায়। প্রথমে অ্যাপটি শুধুমাত্র অ্যান্ড্রয়েডের জন্য ছিল এবং ২০২৫ সালের পর আইওএস সংস্করণেরও পরিকল্পনা করা হয়ে।

২০২৪ সালের নভেম্বর মাসে ইউটিউব ঘোষণা করে যে শর্টসে এখন থেকে ৩ মিনিট পর্যন্ত দীর্ঘ ভিডিও পাওয়া যাবে এবং সকল ৩ মিনিট দৈর্ঘ্যের উলম্ব ভিডিওকেও শর্টসে পরিণত করা হবে।

২০২৫ সালের মার্চ মাসে টিকটক ব্যবহারকারীরা "মিম সংকট" নামে একটি জনপ্রিয় প্রবণতা শুরু করেন, যেখানে তারা ইউটিউব শর্টসেও এসে শর্টস দখলের দাবি জানান।

 বৈশিষ্ট্য 
ইউটিউব শর্টসে উলম্ব বা বর্গাকার ভিডিও দেখা যায় যা সর্বোচ্চ ১৮০ সেকেন্ড দীর্ঘ হয় থাকে। এতে ব্যবহারকারীরা লাইসেন্সপ্রাপ্ত সঙ্গীত এবং  উপাখ্যাও যোগ করতে পারবেন। দর্শকরা অফুরন্ত ভিডিওর ব্যক্তিগত ফীড অনন্তভাবে উপভোগ করতে পারবেন। যদিও ইউটিউব শর্টস শুধু মোবাইল ফোনে দেখার জন্য তৈরী হয়েছিল কিন্তু পরবর্তীতে একে অন্যান্য ডিভাইসেও নিয়ে আসা হয়।

ইউটিউব শর্টস-এ টিকটকের মতো আরও অন্যান্য বৈশিষ্ট্য আছে যেমন লাইভ সম্প্রচার,  ভিডিও সম্পাদনার জন্য সাহায্যকারী সরঞ্জাম এবং প্লেলিস্ট অন্যতম। এতে এমন সম্পাদনার সরঞ্জাম রয়েছে যেগুলোর দ্বারা সহজে দীর্ঘ ইউটিউব ভিডিওকে শর্টসে রূপান্তরিত করা যায়। ইউটিউব শর্টস ক্রিয়েটরদের অতিরিক্ত ভিডিওর মাধ্যমে কোনো মন্তব্যের জবাব দেওয়ার ক্ষমতা প্রদান করে, এই বৈশিষ্ট্যটি মূলত টিকটক জনপ্রিয় করে তুলেছিল। ফাইন্যান্সিয়াল টাইমস এর একটি প্রতিবেদন অনুযায়ী ১০ শতাংশেরও কম ক্রিয়েটর ইউটিউব শর্টস-এর সম্পাদনা সরঞ্জাম ব্যবহার করেন। অনেকেই এর পরিবর্তে টিকটকের সম্পাদনা সরঞ্জাম ব্যবহার করেন, যদিও টিকটকের ভিডিওগুলোর মান ইউটিউবে হ্রাস পেয়ে যায়।

অপ্রাপ্তবয়স্ক ব্যবহারকারীর সংখ্যা বৃদ্ধির কারণে ইউটিউব শর্টস একটি বৈশিষ্ট্য যুক্ত করেছে যা ১৩ থেকে ১৭ বছর বয়সী ব্যবহারকারীদের নির্দিষ্ট সময়ের পর বিরতি নিতে বা ঘুমাতে যাওয়ার জন্য নির্দেশ দেয়। বর্তমানে এর ব্যবহার সীমিত করার আর অন্য কোনও ব্যবস্থা নেই।

 ব্যবহার 
প্রতিষ্ঠার পর থেকে ইউটিউব শর্টস-এর ব্যবহার ক্রমাগত বৃদ্ধি পেয়েছে। ২০২২ সালের সেপ্টেম্বরে আলফাবেট ঘোষণা করে যে ইউটিউব শর্টস দৈনিক ৩০ বিলিয়নেরও বেশি বার দেখা হয়। মাসিক ব্যবহারকারীর সংখ্যাও ২০২২ সালে ১.৫ বিলিয়ন থেকে বেড়ে ২০২৩ সালে ২ বিলিয়নে পৌঁছে গিয়েছে।

ইউটিউব শর্টস-এর জনপ্রিয়তা কোম্পানির মধ্যে কিছু উদ্বেগের সৃষ্টি করেছে, অনেকের মতে এটি ইউটিউবের দীর্ঘ ভিডিও কন্টেন্টকে "শেষ" করে দেবে। ইউটিউব আনুষ্ঠানিকভাবে জানিয়েছে যে শর্টস শুধুমাত্র ভিডিও নির্মাতাদের জন্য একটি অতিরিক্ত বিকল্প হিসাবে তৈরী করা হয়েছে।

ইন্ডিয়ানা বিশ্ববিদ্যালয় , গুগল এবং ইউ.এন.আই.এল-এর সাম্প্রতিক এক গবেষণায় দেখা গেছে যে ইউটিউব শর্টস নিয়মিত ভিডিওগুলির স্থান দখল করে নিয়েছে কারণ সেগুলি এখন বেশি দেখা হয়। তবে তারা বেশিরভাগ ক্ষেত্রে বিনোদনমূলক বিষয়বস্তুতেই সীমাবদ্ধ এবং নিয়মিত ভিডিওগুলি এখনও শিক্ষা এবং রাজনীতি সম্পর্কিত বিষয়বস্তুর ক্ষেত্রে শর্টস-কে পিছিয়ে রেখেছে।

 তথ্যসূত্র 

 বহিঃসংযোগ 
 ওয়েবসাইট
 ইউটিউব ক্রিয়েটর ওয়েবসাইট

বিষয়শ্রেণী:২০২০-এর ইন্টারনেট সংস্কৃতি
বিষয়শ্রেণী:২০২০-এ প্রতিষ্ঠিত ইন্টারনেট সম্পত্তি
বিষয়শ্রেণী:ইউটিউব
বিষয়শ্রেণী:উলম্ব ভিডিও